Die volstruis se stert | Die Joernaal van Kaalvoet
« Ou Toksie
Poepholle op pale »
Die volstruis se stert
November 25, 2009 deur Kaalvoet
Ek was rerig nog bitter klein, en Oom Evert al redelik oud toe hy en Tannie Jooste by ons op die plaas in die bywoners huis kom bly het. Oom Evert het 'n moerse indruk om my gemaak, want behalwe vir die feit dat hy sy groente omgeploeg het met 'n stootploegie, kon hy 'n 20c stuk uit my oor uit haal. Ek het etlike dae daaraan spandeer om die goed self uit te kry, maar het die stryd gewonne gegee toe dokter Johan die twee oorstokkie uit my oor moes grou.
Oom Evert het ook as my pa gaan grootmenskouk drink het by hom (brannewyn, sou ek later jare uitvind) vir my koukmelk gegooi, en 'n skoon plank, 'n blikkie ou spykers en 'n hamer gegee om myself mee besig te hou. Dis mos 'n laaitie se droom, 'n hamer. 'n Hamer in die opsig self bly tot vandag toe vir my 'n raaisel, want dis waarmee my pa alles reggemaak het wat ek daarmee gebreek het.
Oom Evert se groentetuin is 'n ding waaroor die Agter Paarl nog gereeld bewonder, selfs is die ouman al jare stof tot stof. Voor die Dreyers in die Perdeberg begin groente boere het, was oom Evert se groente by verre die beste. Wat dit meer merkwaardig maak is dat hy die odd halfhektaar met die hand bewerk het.
Hy het vreeslik las van molle gehad, tot my pa vir hom 'n molvalletjie gekoop het. Oom Evert het 'n besondere talent gehad vir molle vang. Hy het na hy al sy eie molle gevang het al wyer begin molle vastrek. Later was nie 'n enkele mol te kry van onder van die teerpad af tot bo by die varkhokke nie. Behalwe die een mol. Die mol was bietjie te slinks vir oom Evert. Ons het net een dag 'n moerse slag gehoor gehoor en toe Oom Evert se kreet: Daar kak hy nou!! Oom Evert het toevallig gesien die mol stoot en toe blaas hy hom met sy 12-boor.
Een van die volstruise op die plaas vrek toe en my pa-hulle slag hom af onder die afdak om die vleis as rantsoen uit te deel. Oom Evert kom skuifel daar verby en vra my pa: Ou Pieta, nou wat vir 'n ding is dit dan die jong?
Nee oom, seg my pa, dis 'n volstruis Oom Evert. En hoe gaan dit met die tannie?
Nee, goed seg Oom Evert. Maar ou Pieta, moenounie kom kak gesels nie, man. Ek kan mos sien dis 'n bees. Maar hoe het julle nou gemaak dat die stert aan die verkeerde kant van die ribbes sit?